text: 
  " Emaljebillederne var i starten bare lidt kunsthåndværk, som skulle 
  give nogle hurtige penge ved siden af mit oliemaleri. Men jeg blev 
  fascineret af fremstillingsformen, og jeg kan ikke beskrive, hvor 
  spændt jeg stadigvæk er, når ovnen åbnes for det færdige resultat.
  
  Under arbejdet er jeg i korte øjeblikke urørlig. Det er en følelse 
  så elektrisk og stærk som en forelskelse. De lykkelige øjeblikke 
  kommer altid bag på mig. Faktisk, når jeg allermindst tror, at noget 
  kan lade sig gøre. Så pludselig, måske efter at jeg har købt otte 
  appelsiner eller røget en smøg, kommer linien, så den næste, og 
  kampen med maleriet er i gang, og jeg skal vise, hvor stærk jeg er.
  
  Processen er præget af glæde og det modsatte. Det er den indre 
  dualisme, der flytter grænser. Men jeg prøver aldrig at gentage en 
  form eller andet i et billede, som er lykkedes. Prøver man, enten 
  fordi en galleriejer dikterer det for at gøre gode forretninger, eller
   af egen fri vilje, ender kunsten med at blive banal.
  
  
  
  